TARYBOS REGLAMENTAS (EB) Nr. 508/2007
2007 m. gegužės 7 d.
dėl rafinavimo įmonėms skirto žaliavinio cukranendrių cukraus importo į Bulgariją ir Rumuniją 2006-2007, 2007-2008 ir 2008-2009 prekybos metais tarifinių kvotų atidarymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2006 m. vasario 20 d. Tarybos reglamento (EB) Nr. 318/2006 dėl bendro cukraus sektoriaus rinkų organizavimo (1) 29 straipsnio 1 dalyje nustatytas tradicinis rafinuoti skirto cukraus tiekimo poreikis Bendrijoje. Ši nuostata buvo iš dalies pakeista 2006 m. gruodžio 19 d. Tarybos reglamentu (EB) Nr. 2001/2006 dėl Bulgarijos ir Rumunijos stojimo į Europos Sąjungą pritaikančiu Reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams, Reglamentą (EB) Nr. 318/2006 dėl bendro cukraus sektoriaus rinkų organizavimo ir Reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą (2), siekiant 2006-2007, 2007-2008 ir 2008-2009 prekybos metais paskirstyti tradicinį 198 748 tonų tiekimo poreikį Bulgarijai ir 329 636 tonų - Rumunijai.
(2)
Bulgarijos ir Rumunijos nuolatinės rafinavimo įmonės labai priklauso nuo tam tikrų trečiųjų šalių tradicinių tiekėjų importuojamo žaliavinio cukranendrių cukraus.
(3)
Laikoma, kad siekiant išvengti žaliavinio cukranendrių cukraus tiekimo Bulgarijos ir Rumunijos nuolatinėms rafinavimo įmonėms sutrikdymo, būtina atidaryti tokio cukraus importo toms valstybėms narėms iš trečiųjų šalių tarifines kvotas laikotarpiu, kuris apima tuos prekybos metus, kuriems valstybėms narėms buvo paskirstyti tradiciniai tiekimo poreikiai.
(4)
Importo licencijos, išduotos pagal šiuo reglamentu atidarytas tarifines kvotas, turėtų būti iš anksto paliktos patvirtintoms nuolatinėms rafinavimo įmonėms Bulgarijoje ir Rumunijoje.
(5)
Importui pagal šiuo reglamentu atidarytas tarifines kvotas importo muito dydis turėtų būti toks, kad būtų užtikrinta sąžininga konkurencija Bendrijos cukraus rinkoje, bet nebūtų toks didelis, kad importas į Bulgariją ir Rumuniją būtų neįmanomas. Atsižvelgiant į tai, kad importas pagal šias tarifines kvotas galėtų būti vykdomas iš bet kurios trečiosios šalies, reikia nustatyti 98 EUR už toną importo muitą, kuris yra lygus cukrui taikomam CXL lengvatiniam muitui, nustatytam pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (3), 24 straipsnį.
(6)
Dėl šiuo reglamentu atidarytų tarifinių kvotų monitoringo ir administravimo vėlesniame etape gali prireikti patikslinti paraiškų importo licencijai gauti ir importo licencijų turiniui nustatytus kriterijus. Siekiant užtikrinti būtinus patikslinimus atsižvelgiant į kintančias rinkos sąlygas, Komisijai turėtų būti suteikta teisė iš dalies keisti šio reglamento 3 straipsnio 3 dalį.
(7)
Turėtų būti patvirtintos priemonės, būtinos šiam reglamentui įgyvendinti laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (4),
PRIĖMĖ ŠĮ REGLAMENTĄ:
1 straipsnis
Rafinuoti skirto žaliavinio cukranendrių cukraus importo tarifinių kvotų atidarymas
1. 2006-2007 prekybos metams atidaromos rafinuoti skirto žaliavinio cukranendrių cukraus, klasifikuojamo KN kodu 1701 11 10, bendro importo iš bet kurios trečiosios šalies 396 288 tonų kiekio, išreikšto baltojo cukraus ekvivalentu, tarifinės kvotos taikant 98 EUR už toną muitą.
Importuotinas kiekis paskirstomas taip:
-
Bulgarijai: 149 061 tona,
-
Rumunijai: 247 227 tonos.
2. Kiekvieniems 2007-2008 ir 2008-2009 prekybos metams atidaromos rafinuoti skirto žaliavinio cukranendrių cukraus, klasifikuojamo KN kodu 1701 11 10, bendro importo iš bet kurios trečiosios šalies 528 384 tonų kiekio, išreikšto baltojo cukraus ekvivalentu, tarifinės kvotos taikant 98 EUR už toną muitą.
Importuotinas kiekis kiekvienais prekybos metais paskirstomas taip:
-
Bulgarijai: 198 748 tonos,
-
Rumunijai: 329 636 tonos.
3. 1 ir 2 dalyse nurodytas 98 EUR už toną dydžio muitas taikomas Reglamento (EB) Nr. 318/2006 I priedo III punkte apibrėžtam standartinės kokybės žaliaviniam cukrui.
Jeigu importuojamo žaliavinio cukraus poliarizacija nukrypsta nuo 96 laipsnių, 98 EUR už toną dydžio muitas atitinkamai padidinamas arba sumažinamas 0,14 % už nukrypstamo laipsnio dešimtąją dalį.
4. 1 ir 2 dalyse nurodyti kiekių, importuojamų pagal tarifines kvotas, eilės numeriai nustatyti I priede.
2 straipsnis
Reglamento (EB) Nr. 950/2006 taikymas
Reglamente (EB) Nr. 950/2006 nustatytos importo licencijų ir tradicinių tiekimo poreikių taisyklės yra taikomos cukraus importui, vykdomam pagal šiuo reglamentu atidarytas tarifines kvotas, išskyrus atvejus, kai šio reglamento 3 straipsnyje numatyta kitaip.
3 straipsnis
Importo licencijos
1. Paraiškos importo licencijai gauti dėl 1 straipsnyje nurodytų kiekių atitinkamai pateikiamos Bulgarijos ir Rumunijos kompetentingoms institucijoms.
2. Paraiškas importo licencijai gauti gali pateikti tik nuolatinės rafinavimo įmonės, kurios yra įsisteigusios Bulgarijos arba Rumunijos teritorijose ir kurios yra patvirtintos pagal Reglamento (EB) Nr. 318/2006 17 straipsnį.
3. Paraiškoje importo licencijai gauti ir licencijoje turi būti šie įrašai:
a)
17 ir 18 langeliuose: žaliavinio cukraus kiekis, išreikštas baltojo cukraus ekvivalentu, kuris negali viršyti Bulgarijai ir Rumunijai skirto kiekio, nurodyto atitinkamai 1 straipsnio 1 ir 2 dalyse;
b)
20 langelyje: prekybos metai, su kuriais jie susiję, ir ne mažiau kaip vienas II priedo A dalyje nurodytų įrašų;
c)
24 langelyje (licencijų atveju): ne mažiau kaip vienas iš II priedo B dalyje nurodytų įrašų.
4. Pagal šį reglamentą išduotos importo licencijos galioja tik importui į tą valstybę narę, kurioje jos yra išduotos.
Jos galioja iki prekybos metų, kuriems jos yra išduotos, pabaigos.
5. Laikantis 4 straipsnio 2 dalyje nurodytos tvarkos, Komisija, jei būtina, gali iš dalies pakeisti šio straipsnio 3 dalies nuostatas.
4 straipsnis
Cukraus valdymo komitetas
1. Komisijai padeda Cukraus valdymo komitetas.
2. Kai daroma nuoroda į šią dalį, taikomi Sprendimo 1999/468/EB 4 ir 7 straipsniai.
3. Sprendimo 1999/468/EB 4 straipsnio 3 dalyje nustatytas laikotarpis - vienas mėnuo.
5 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 7 d.